Oud-president Mbeki loof Tutu vir sy aandeel in die Waarheid-en-versoeningskommissie [KLANK]
NUUSFLITS NUUSAGENTSKAP 27 Desember 8 vm
# President Cyril Ramaphosa bring hulde aan Emeritus-Aartsbiskop Desmond Tutu
# Wêreldleiers sê Tutu se dood is 'n verpletterende verlies
# En in krieket, Indië kolf vanoggend voort op 272 vir drie
# President Cyril Ramaphosa sê Emeritus-Aartsbiskop Desmond Tutu was een van die land se grootste patriotte. Tutu is gister in die ouderdom van 90 in Kaapstad oorlede. Ramaphosa het gisteraand in 'n boodskap aan die nasie gesê Tutu het 'n onuitwisbare rol gespeel in die lewens van die miljoene mense wat die voorreg en eer gehad het om hom te ken:
Speel klankgreep: ENG-Cyril-Tutu
Ramaphosa sê die regering sal hom deur die Anglikaanse Kerk laai lei om Tutu se lewe en bydrae tydens sy begrafnis te herdenk. Tydens die routydperk sal die nasionale vlag regdeur die land en by Suid-Afrikaanse diplomatieke sendings in die buiteland halfmas hang. Dit sal van krag wees vanaf die formele aankondiging van die begrafnis tot die aand voor die begrafnisdiens. Die Desmond en Leah Tutu-stigting het intussen aangekondig die begrafnis sal op Saterdag 1 Januarie plaasvind. Besonderhede oor die begrafnis en ander gedenkdienste sal binne die volgende paar dae aangekondig word.
# Die groep wêreldleiers wat vrede en menseregte bevorder en bekend staan as die Elders, het intussen gesê Emeritus-Aartsbiskop Desmond Tutu se dood is 'n verpletterende verlies. Die voorsitter van die groep en voormalige president van Ierland, Mary Robinson, sê Tutu het haar geïnspireer om 'n gevangene van hoop te wees. Die Elders, waarvan Tutu 'n stigterslid was, sê in 'n verklaring die groep het 'n geliefde vriend verloor – iemand wie se aansteeklike lag en ondeunde sin vir humor almal bekoor het.
Die voormalige Amerikaanse president en mede-Elder, Bill Clinton, het bygevoeg die Arch se lewe is 'n herinnering dat geregtigheid in die hart begin. Hy sê diegene wat deur Tutu se lewe geraak is, is dit aan hom verskuldig om sy goeie werk te laat voortleef. Tutu het die Nobel-vredesprys in 1984 ontvang vir sy rol in die stryd teen apartheid.
# Britse polisie het 'n man in hegtenis geneem wat daarvan verdink word dat hy by die terrein van Windsor-kasteel, waar Koningin Elizabeth II Kersfees deurbring, ingebreek het. Volgens berigte het hy 'n kruisboog by hom gehad. Die 19-jarige man is gearresteer vir beweerde inbraak, betreding van 'n beskermde terrein en besit van 'n gevaarlike wapen. Die Sunday Mirror sê CCTV-operateurs het die man opgemerk met 'n item wat soos 'n kruisboog gelyk het. Die Mail on Sunday berig die man het 'n touleer gebruik om oor 'n heining te klim.
# En krieket: Suid-Afrika sal spel op dag twee van die eerste toets teen Indië hervat, met die besoekers op 272 vir drie. Lungi Ngidi was die ster onder die Protea-boulers op dag een en het die span op 'n moeilike dag laat moed hou. Die 25-jarige Ngidi het aanvanklik met die nuwe bal gesukkel, maar het in die tweede sessie teruggeslaan en die paaltjies van Mayank Agarwal en Cheteshwar Pujara laat kantel. Sy groot deurbraak was egter die paaltjie van die Indiese kaptein Virat Kohli. Spel word vanoggend om tienuur op die Wanderers in Centurion hervat.